CELEX: 32015R1039
Language: lt
Date: 2015-06-30 00:00:00
Title: 2015 m. birželio 30 d. Komisijos reglamentas (ES) 2015/1039, kuriuo iš dalies keičiamos Reglamento (ES) Nr. 748/2012 nuostatos dėl skrydžio bandymų (Tekstas svarbus EEE)

1.7.2015   
            
            
               LT
            
            
               Europos Sąjungos oficialusis leidinys
            
            
               L 167/1
            
         KOMISIJOS REGLAMENTAS (ES) 2015/1039
   2015 m. birželio 30 d.
   kuriuo iš dalies keičiamos Reglamento (ES) Nr. 748/2012 nuostatos dėl skrydžio bandymų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 5 straipsnio 5 dalį ir 7 straipsnio 6 dalį,
   kadangi:
   
               (1)
            
            
               Komisijos reglamentas (ES) Nr. 748/2012 (2) turėtų būti iš dalies pakeistas, kad, siekiant padidinti saugą ir labiau Sąjungoje suvienodinti bandomojo skrydžio įgulos narių kompetencijos ir patirties reikalavimus, kartu su kitomis skrydžio sąlygomis ir atsižvelgiant į atliekamų skrydžio bandymų ir orlaivio sudėtingumą būtų reguliuojama pilotų ir vadovaujančių bandomojo skrydžio inžinierių kompetencija ir patirtis;
            
         
               (2)
            
            
               siekiant skatinti saugiai atlikti skrydžio bandymus, turėtų būti nustatyti skrydžio bandymus atliekančioms gamybinėms ir projektavimo organizacijoms taikomi reikalavimai ir reikalavimas turėti skrydžio bandymų vadovą, kuriame būtų nustatyta su skrydžio bandymais susijusi organizacijos politika ir būtinos procedūros. Tame vadove turėtų būti išdėstyta politika ir procedūros, susijusios su orlaivio įgulos sudėtimi ir kompetencija, kitų asmenų, išskyrus orlaivio įgulos narius, buvimu orlaivyje, rizikos ir saugos valdymu ir orlaivyje reikalaujamų turėti prietaisų bei įrangos nustatymu;
            
         
               (3)
            
            
               aiškumo sumetimais Komisijos reglamentas (EB) Nr. 2042/2003 (3) yra išdėstytas nauja redakcija. Kadangi Reglamento (ES) Nr. 748/2012 I priedo (21 dalies) II priedėlyje nustatytoje Europos aviacijos saugos agentūros (EASA) 15a formoje daroma nuoroda į Reglamentą (EB) Nr. 2042/2003, tą nuorodą reikia atnaujinti;
            
         
               (4)
            
            
               reikia numatyti pakankamai laiko, kad aviacijos pramonė ir valstybės narės galėtų prisitaikyti prie tų reikalavimų. Todėl reikėtų numatyti atitinkamas pereinamojo laikotarpio nuostatas. Tačiau atsižvelgiant į kai kurių pakeitimų pobūdį, turėtų būti numatytas konkretus vėlesnis jų taikymo terminas;
            
         
               (5)
            
            
               šiame reglamente numatytos priemonės pagrįstos agentūros pagal Reglamento (EB) Nr. 216/2008 19 straipsnio 1 dalį paskelbta nuomone;
            
         
               (6)
            
            
               šiame reglamente numatytos priemonės atitinka Reglamento (EB) Nr. 216/2008 65 straipsniu įsteigto Europos aviacijos saugos agentūros komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Pakeitimas
   Reglamento (ES) Nr. 748/2012 I priedas (21 dalis) iš dalies keičiamas pagal šio reglamento priedą.
   2 straipsnis
   Pereinamojo laikotarpio nuostatos
   1.   Valstybės narės, kurios 2015 m. liepos 21 d. išdavė nacionalines licencijas kitiems nei pilotai bandomojo skrydžio įgulos nariams, gali jas toliau išduoti pagal savo nacionalinę teisę iki 2017 m. gruodžio 31 d. Iki tos datos minėtų licencijų turėtojai gali naudotis savo teisėmis.
   2.   Po 2017 m. gruodžio 31 d. paraiškas išduoti skrydžio leidimą pateikę asmenys arba tų leidimų turėtojai gali toliau naudotis pilotų, atliekančių Reglamento (ES) Nr. 748/2012 I priedo XII priedėlyje nurodytus 3 ar 4 kategorijos skrydžio bandymus, ir bandomojo skrydžio inžinierių, iki tos datos pagal taikomas nacionalinės teisės taisykles vykdžiusių skrydžių bandymo veiklą, paslaugomis. Tokiomis paslaugomis naudojamasi tik tiek, kiek tai susiję su bandomojo skrydžio įgulos narių funkcijomis, nustatytomis iki 2017 m. gruodžio 31 d.
   Bandomojo skrydžio įgulos nario funkcijas nustato paraišką išduoti skrydžio leidimą pateikęs asmuo arba to leidimo turėtojas, besinaudojantis arba ketinantis naudotis jo paslaugomis, remdamasis bandomojo skrydžio įgulos narių patirtimi ir mokymais, susijusiais su skrydžio bandymais, ir atitinkamais paraišką išduoti skrydžio leidimą pateikusio asmens arba to leidimo turėtojo turimais dokumentais. Toks bandomojo skrydžio įgulos nario funkcijų aprašymas pateikiamas kompetentingai institucijai.
   Bent koks šių bandomojo skrydžio įgulos narių funkcijų, kurias nustatė tų įgulos narių paslaugomis besinaudojantis arba ketinantis naudotis paraišką išduoti skrydžio leidimą pateikęs asmuo arba to leidimo turėtojas, papildymas arba kitoks pakeitimas turi atitikti Reglamento (ES) Nr. 748/2012 I priedo XII priedėlio reikalavimus.
   3.   Iki 2015 m. gruodžio 31 d. kompetentingos institucijos gali toliau išduoti iki 2015 m. liepos 21 d. galiojančio Reglamento (ES) Nr. 748/2012 I priedo II priedėlyje nustatytą Tinkamumo skraidyti patikros pažymėjimą (EASA 15a forma). Iki 2016 m. sausio 1 d. išduoti pažymėjimai galioja tol, kol jie pakeičiami, panaikinami arba sustabdomas jų galiojimas.
   3 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
   Jis taikomas nuo 2015 m. liepos 21 d.
   Tačiau:
   
               a)
            
            
               priedo 2 ir 3 dalys taikomos nuo 2016 m. sausio 1 d.; jei daroma nuoroda į Reglamento (ES) Nr. 748/2012 I priedo XII priedėlį, taikomas b punktas;
            
         
               b)
            
            
               nepažeidžiant reikalavimų, jau nustatytų Komisijos reglamento (ES) Nr. 1178/2011 (4) I priede (FCL dalyje), priedo 6 dalis, susijusi su XII priedėlio D dalimi, taikoma nuo 2018 m. sausio 1 d.
            
         
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 30 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 79, 2008 3 19, p. 1.
   
      (2)  2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1).
   
      (3)  2003 m. lapkričio 20 d. Komisijos reglamentas (EB) Nr. 2042/2003 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (OL L 315, 2003 11 28, p. 1).
   
      (4)  Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1).
   
      PRIEDAS
      Reglamento (ES) Nr. 748/2012 I priedas (21 dalis) iš dalies keičiamas taip:
      
                  1)
               
               
                  Turinyje įrašoma:
                  „XII priedėlis – Skrydžio bandymų kategorijos ir susijusios bandomojo skrydžio įgulos kvalifikacijos 85“;
               
            
                  2)
               
               
                  21.A.143 dalies a punktas papildomas 13 papunkčiu:
                  
                              „13.
                           
                           
                              jei turi būti atliekami skrydžio bandymai, – skrydžio bandymų vadovą, kuriame nustatoma su skrydžio bandymais susijusi organizacijos politika ir procedūros. Į skrydžio bandymų vadovą įtraukiami:
                              
                                          i)
                                       
                                       
                                          su skrydžių bandymais susijusių organizacijos procesų aprašymas, įskaitant skrydžio bandymus atliekančios organizacijos dalyvavimą skrydžio leidimų išdavimo procese;
                                       
                                    
                                          ii)
                                       
                                       
                                          su įgula susijusi politika, įskaitant jos sudėtį, kompetenciją, kvalifikaciją patvirtinančių dokumentų galiojimo laiką ir skrydžio laiko ribojimus pagal I priedo (21 dalies) XII priedėlį, jei taikoma;
                                       
                                    
                                          iii)
                                       
                                       
                                          asmenų (išskyrus skrydžio įgulą) vežimo ir parengimo skrydžio bandymams procedūros, jei taikoma;
                                       
                                    
                                          iv)
                                       
                                       
                                          rizikos ir saugos valdymo politika ir susijusi metodika;
                                       
                                    
                                          v)
                                       
                                       
                                          orlaivyje turėtinų prietaisų ir įrangos nustatymo procedūros;
                                       
                                    
                                          vi)
                                       
                                       
                                          dokumentų, kurie turi būti parengti skrydžių bandymui, sąrašas.“;
                                       
                                    
                        
            
                  3)
               
               
                  21.A.243 dalies a punktas pakeičiamas taip:
                  
                              „a)
                           
                           
                              Projektavimo organizacija agentūrai pateikia vadovą, kuriame tiesiogiai arba darydama kryžmines nuorodas aprašo organizaciją, atitinkamas procedūras ir gaminius, kurie turi būti suprojektuoti, ar jų pakeitimus. Jei turi būti atliekami skrydžio bandymai, pateikiamas skrydžio bandymų vadovas, kuriame apibūdinama su skrydžio bandymais susijusi organizacijos politika ir procedūros. Į skrydžio bandymų vadovą įtraukiami:
                              
                                          i)
                                       
                                       
                                          su skrydžių bandymais susijusių organizacijos procesų aprašymas, įskaitant skrydžio bandymus atliekančios organizacijos dalyvavimą skrydžio leidimų išdavimo procese;
                                       
                                    
                                          ii)
                                       
                                       
                                          su įgula susijusi politika, įskaitant jos sudėtį, kompetenciją, kvalifikaciją patvirtinančių dokumentų galiojimo laiką ir skrydžio laiko ribojimus pagal I priedo (21 dalies) XII priedėlį, jei taikoma;
                                       
                                    
                                          iii)
                                       
                                       
                                          asmenų (išskyrus skrydžio įgulą) vežimo ir parengimo skrydžio bandymams procedūros, jei taikoma;
                                       
                                    
                                          iv)
                                       
                                       
                                          rizikos ir saugos valdymo politika ir susijusi metodika;
                                       
                                    
                                          v)
                                       
                                       
                                          orlaivyje turėtinų prietaisų ir įrangos nustatymo procedūros;
                                       
                                    
                                          vi)
                                       
                                       
                                          dokumentų, kurie turi būti parengti skrydžių bandymui, sąrašas.“;
                                       
                                    
                        
            
                  4)
               
               
                  21.A.708 dalies b punkto 2 papunktis pakeičiamas taip:
                  
                              „2.
                           
                           
                              visas sąlygas ar apribojimus, taikomus orlaivį naudojančiai skrydžio įgulai, be tų, kurie nustatyti I priedo (21 dalies) XII priedėlyje.“;
                           
                        
            
                  5)
               
               
                  II priedėlis pakeičiamas taip:„
                     II priedėlis
                     
                        Tinkamumo skraidyti patikros pažymėjimas (EASA 15a forma)
                     
                     
                        
                  “;
            
                  6)
               
               
                  Pridedamas XII priedėlis:
                  
                     „XII priedėlis
                     
                        Skrydžio bandymų kategorijos ir susijusios bandomojo skrydžio įgulos kvalifikacijos
                     
                     A.   Bendrosios nuostatos
                     
                     Šiame priedėlyje nustatoma, kokią kvalifikaciją privalo turėti skrydžio įgula, dalyvaujanti pagal „CS-23“ (jei orlaivio didžiausia kilimo masė (MTOM) yra ne mažesnė kaip 2 000 kg), „CS-25“, „CS-27“, „CS-29“ arba lygiaverčius tinkamumo skraidyti kodeksus sertifikuotu arba sertifikuotinu orlaiviu atliekamuose skrydžio bandymuose.
                     B.   Apibrėžtys
                     
                     1.   bandomojo skrydžio inžinierius– ant žemės arba ore atliekamuose skrydžio bandymuose dalyvaujantis inžinierius;
                     2.   vadovaujantis bandomojo skrydžio inžinierius– paskirtas eiti pareigas orlaivyje – atlikti skrydžių bandymus arba per skrydžio bandymus padėti pilotui valdyti orlaivį ir jo sistemas;
                     3.   skrydžio bandymai– 
                     
                                 3.1.
                              
                              
                                 naujos konstrukcijos (orlaivių, varymo sistemų, dalių ir prietaisų) kūrimo etapo skrydžiai;
                              
                           
                                 3.2.
                              
                              
                                 skrydžiai, vykdomi siekiant įrodyti atitiktį sertifikavimo pagrindui arba tipo konstrukcijai;
                              
                           
                                 3.3.
                              
                              
                                 skrydžiai, vykdomi norint išbandyti naujas konstrukcijos koncepcijas, dėl kurių reikia atlikti neįprastus manevrus ar kurios susijusios su neįprastomis charakteristikomis, dėl kurių turėtų būti galima nesilaikyti jau patvirtintų orlaivio parametrų;
                              
                           
                                 3.4.
                              
                              
                                 pasirengimo skrydžių bandymams skrydžiai.
                              
                           C.   Skrydžio bandymų kategorijos
                     
                     1.   Bendrosios nuostatos
                     
                     Toliau pateikti aprašymai susiję su projektavimo ir gamybinių organizacijų pagal I priedą (21 dalį) atliekamais skrydžiais.
                     2.   Taikymo sritis
                     
                     Jei bandymui naudojamas daugiau nei vienas orlaivis, pagal šį priedėlį atskirai įvertinamas kiekvienas orlaivio skrydis, siekiant nustatyti, ar tai – skrydžio bandymas ir, jei taikoma, jo kategorija.
                     Šis priedėlis taikomas tik 6 dalies B punkto 3 papunktyje nurodytiems skrydžiams.
                     3.   Skrydžio bandymų kategorijos
                     
                     Skrydžio bandymai būna toliau nurodytų keturių kategorijų.
                     
                                 3.1.
                              
                              
                                 Pirma (1) kategorija
                                 
                                             a)
                                          
                                          
                                             Pradinis (-iai) skrydis (-iai) naujo tipo orlaiviu arba orlaiviu, kurio skrydžio ar valdomumo charakteristikos galėjo būti labai pakeistos;
                                          
                                       
                                             b)
                                          
                                          
                                             skrydžiai, per kuriuos galima aptikti skrydžio savybių, kurios labai skiriasi nuo jau žinomų savybių;
                                          
                                       
                                             c)
                                          
                                          
                                             skrydžiai, skirti naujoms ar neįprastoms orlaivio konstrukcijos ypatybėms ar technologijoms ištirti;
                                          
                                       
                                             d)
                                          
                                          
                                             skrydžiai, skirti skrydžio apribojimams nustatyti ar išplėsti;
                                          
                                       
                                             e)
                                          
                                          
                                             skrydžiai, skirti reguliuojamiems veikimo rodikliams, skrydžio charakteristikoms ir valdomumo savybėms, kai priartėjama prie skrydžio apribojimų, nustatyti;
                                          
                                       
                                             f)
                                          
                                          
                                             parengimas 1 kategorijos skrydžio bandymams.
                                          
                                       
                           
                                 3.2.
                              
                              
                                 Antra (2) kategorija
                                 
                                             a)
                                          
                                          
                                             1 kategorijos skrydžiams nepriskiriami skrydžiai dar nesertifikuoto tipo orlaiviu;
                                          
                                       
                                             b)
                                          
                                          
                                             1 kategorijos skrydžiams nepriskiriami skrydžiai jau sertifikuoto tipo orlaiviu po atlikto, bet dar nepatvirtinto modifikavimo, dėl kurio reikia:
                                             
                                                         i)
                                                      
                                                      
                                                         įvertinti bendrą orlaivio veikimą arba
                                                      
                                                   
                                                         ii)
                                                      
                                                      
                                                         įvertinti pagrindines įgulos procedūras, kai naudojama arba yra reikalinga nauja ar modifikuota sistema, arba
                                                      
                                                   
                                                         iii)
                                                      
                                                      
                                                         skristi specialiai viršijant šiuo metu patvirtintų techninių parametrų ribas, bet laikantis tiriamų skrydžio apribojimų;
                                                      
                                                   
                                       
                                             c)
                                          
                                          
                                             parengimas 2 kategorijos skrydžio bandymams.
                                          
                                       
                           
                                 3.3.
                              
                              
                                 Trečia (3) kategorija
                                 Skrydžiai, kurie atliekami siekiant, kad būtų išduotas naujai pastatyto orlaivio atitikties pareiškimas, ir dėl kurių nereikia skristi viršijant tipo pažymėjime ar orlaivio skrydžio vykdymo vadove nustatytų apribojimų.
                              
                           
                                 3.4.
                              
                              
                                 Ketvirta (4) kategorija
                                 1 ar 2 kategorijos skrydžiams nepriskiriami skrydžiai jau sertifikuoto tipo orlaiviu, jei atliktas, bet dar nepatvirtintas projekto pakeitimas.
                              
                           D.   Pilotų ir vadovaujančių bandomojo skrydžio inžinierių kompetencija ir patirtis
                     
                     1.   Bendrosios nuostatos
                     
                     Pilotai ir vadovaujantys bandomojo skrydžio inžinieriai turi turėti toliau pateiktoje lentelėje nurodytą kompetenciją ir patirtį.
                     
                                  
                              
                              
                                 Skrydžio bandymų kategorijos
                              
                           
                                 Orlaivis
                              
                              
                                 1
                              
                              
                                 2
                              
                              
                                 3
                              
                              
                                 4
                              
                           
                                 „CS-23“ vietinio susisiekimo orlaivis arba orlaivis, kurio apskaičiuotasis smigimo greitis (Md) didesnis kaip 0,6 macho ar kurių didžiausia apatinė debesų riba didesnė kaip 7 260 m (25 000 pėdų), „CS-25“, „CS-27“, „CS-29“ ar lygiaverčiai tinkamumo skraidyti kodeksai
                              
                              
                                 1 kompetencijos lygis
                              
                              
                                 2 kompetencijos lygis
                              
                              
                                 3 kompetencijos lygis
                              
                              
                                 4 kompetencijos lygis
                              
                           
                                 Kitas „CS-23“, kai orlaivio didžiausia kilimo masė ne mažesnė kaip 2 000 kg
                              
                              
                                 2 kompetencijos lygis
                              
                              
                                 2 kompetencijos lygis
                              
                              
                                 3 kompetencijos lygis
                              
                              
                                 4 kompetencijos lygis
                              
                           1.1.   1 kompetencijos lygis
                     
                              
                                 1.1.1.
                              
                              
                                 Pilotai turi atitikti 2011 m. lapkričio 3 d. Komisijos reglamento (ES) Nr. 1178/2011 (1) I priedo (FCL dalies) reikalavimus.
                              
                           
                              
                                 1.1.2.
                              
                              
                                 Vadovaujantis bandomojo skrydžio inžinierius turi:
                                 
                                             a)
                                          
                                          
                                             būti sėkmingai baigęs 1 kompetencijos lygio mokymo kursą ir
                                          
                                       
                                             b)
                                          
                                          
                                             būti išskraidęs bent 100 val., įskaitant pasirengimą skrydžio bandymams.
                                          
                                       
                           1.2.   2 kompetencijos lygis
                     
                              
                                 1.2.1.
                              
                              
                                 Pilotai turi atitikti 2011 m. lapkričio 3 d. Komisijos reglamento (ES) Nr. 1178/2011 I priedo (FCL dalies) reikalavimus.
                              
                           
                              
                                 1.2.2.
                              
                              
                                 Vadovaujantis bandomojo skrydžio inžinierius turi:
                                 
                                             a)
                                          
                                          
                                             būti sėkmingai baigęs 1 ar 2 kompetencijos lygio mokymo kursą ir
                                          
                                       
                                             b)
                                          
                                          
                                             būti išskraidęs bent 50 val., įskaitant pasirengimą skrydžio bandymams.
                                          
                                       Vadovaujantiems bandomojo skrydžio inžinieriams skirti 1 ar 2 kompetencijos lygio mokymo kursai apima bent šias temas:
                                 
                                             i)
                                          
                                          
                                             veikimas;
                                          
                                       
                                             ii)
                                          
                                          
                                             stabilumas ir kontrolės/valdomumo savybės;
                                          
                                       
                                             iii)
                                          
                                          
                                             sistemos;
                                          
                                       
                                             iv)
                                          
                                          
                                             bandymų valdymas ir
                                          
                                       
                                             v)
                                          
                                          
                                             rizikos/saugos valdymas.
                                          
                                       
                           1.3.   3 kompetencijos lygis
                     
                              
                                 1.3.1.
                              
                              
                                 Pilotas (-ai) turi turėti bent bandomo orlaivio kategoriją atitinkančią galiojančią licenciją, išduotą pagal FCL dalį, ir komercinės aviacijos piloto licenciją (CPL). Be to, įgulos vadas turi:
                                 
                                             a)
                                          
                                          
                                             turėti lakūno bandytojo kvalifikaciją arba
                                          
                                       
                                             b)
                                          
                                          
                                             būti išskraidęs kaip įgulos vadas bent 1 000 val. panašaus sudėtingumo ir panašias charakteristikas turinčiu orlaiviu ir
                                          
                                       
                                             c)
                                          
                                          
                                             būti dalyvavęs visuose skrydžiuose, vykdomuose kiekvienos klasės arba tipo orlaiviais ir įtrauktuose į programą, po kurios išduodamas atskiras bent penkių orlaivių tinkamumo skraidyti pažymėjimas;
                                          
                                       
                           
                              
                                 1.3.2.
                              
                              
                                 Vadovaujantis bandomojo skrydžio inžinierius turi:
                                 
                                             a)
                                          
                                          
                                             turėti 1 ar 2 kompetencijos lygį arba
                                          
                                       
                                             b)
                                          
                                          
                                             būti sukaupęs didelę skrydžių patirtį, kurios reikia užduočiai atlikti, ir
                                          
                                       
                                             c)
                                          
                                          
                                             būti dalyvavęs visuose skrydžiuose, įtrauktuose į programą, po kurios išduodamas atskiras bent penkių orlaivių tinkamumo skraidyti pažymėjimas.
                                          
                                       
                           1.4.   4 kompetencijos lygis
                     
                              
                                 1.4.1.
                              
                              
                                 Pilotas (-ai) turi turėti bent bandomo orlaivio kategoriją atitinkančią galiojančią licenciją, išduotą pagal FCL dalį, ir komercinės aviacijos piloto licenciją. Įgulos vadas turi turėti lakūno bandytojo kvalifikaciją arba bent 1 000 val. įgulos vado patirties panašaus sudėtingumo ir panašias charakteristikas turinčiame orlaivyje.
                              
                           
                              
                                 1.4.2.
                              
                              
                                 Vadovaujančių bandomojo skrydžio inžinierių kompetencija ir patirtis nustatyti skrydžio bandymų vadove.
                              
                           2.   Vadovaujantys bandomojo skrydžio inžinieriai
                     
                     Vadovaujantys bandomojo skrydžio inžinieriai gauna juos įdarbinusios organizacijos leidimą, kuriame išsamiai išdėstomos organizacijoje atliekamos jų funkcijos. Leidime nurodoma tokia informacija:
                     
                                 a)
                              
                              
                                 vardas, pavardė;
                              
                           
                                 b)
                              
                              
                                 gimimo data;
                              
                           
                                 c)
                              
                              
                                 patirtis ir išklausyti kursai;
                              
                           
                                 d)
                              
                              
                                 pareigos organizacijoje;
                              
                           
                                 e)
                              
                              
                                 leidimo taikymo sritis;
                              
                           
                                 f)
                              
                              
                                 leidimo pirmojo išdavimo data;
                              
                           
                                 g)
                              
                              
                                 leidimo galiojimo pabaigos data, jei taikoma, ir
                              
                           
                                 h)
                              
                              
                                 leidimo identifikacijos numeris.
                              
                           Vadovaujantys bandomojo skrydžio inžinieriai skiriami konkrečiam skrydžiui tik jei jie yra fiziškai ir protiškai tinkami saugiai atlikti jiems pavestas pareigas ir prisiimti atsakomybę.
                     Organizacija leidimų turėtojams pateikia visus su leidimais susijusius atitinkamus dokumentus.
                     E.   Kitų bandomojo skrydžio inžinierių kompetencija ir patirtis
                     
                     Kiti orlaivyje esantys bandomojo skrydžio inžinieriai turi turėti patirties ir būti išklausę mokymų, kurių reikia jiems kaip įgulos nariams skirtoms užduotims atlikti ir kurie atitinka, kai taikoma, skrydžio bandymų vadovo reikalavimus.
                     Organizacija atitinkamam bandomojo skrydžio inžinieriui pateikia visus su jo skrydžių veikla susijusius atitinkamus dokumentus.“
                  
               
            
         (1)  2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1).